賀小蘇先生
作者：李廌
朝代：宋

paragraphs: 柱史承恩正紫微，玉皇優詔碧雲詞。
欲知伯仲文章職，對掌絲綸內外司。
雨露偏濃常棣萼，烟霞常駐鳳凰池。
共扶吾道邪歸正，同振斯文盛不衰。
白首並逢千載運，登庸皆是十年遲。
靖共介福由神聽，告爾多方代帝咨。
膴仕初逢賢者貴，德名當問國人宜。
夷齊抗世清何早，元凱登庸事可期。
貧賤久思楊得意，龍光今喜鄭當時。
應憐下客塵埃甚，慚愧雷門獻此詩。